బర్డ్‌ఫ్లూ అంకం ముగిసినట్లే..
-డబ్ల్యూహెచ్‌ఓ, ప్రభుత్వాలు తేల్చాయి
- ముందస్తు నివారణ చర్యలు ఫలించాయి
- ఎక్కడా వ్యాధి లక్షణాలు కనిపించలేదు
- ఇక కోడి మాంసం, గుడ్లు తినొచ్చు
- నవతెలంగాణతో తెలంగాణ పౌల్ట్రీ ఫెడరేషన్‌ అధ్యక్షుడు
- ఎర్రబెల్లి ప్రదీప్‌ రావు
నవతెలంగాణ, వాణిజ్య విభాగం
                    రాష్ట్రంలో బర్డ్‌ఫ్లూ అంకం ముగిసినట్లేనని, ఇక ప్రజలు ఎలాంటి భయాలు లేకుండా కోడి మాంసం, గుడ్లు తినొచ్చని తెలం గాణా పౌల్ట్రీ ఫెడరేషన్‌ అధ్యక్షుడు ఎర్రబెల్లి ప్రదీప్‌ రావు వెల్లడించారు. మంగళవారం హైదరాబాద్‌లో ఆయన నవతెలంగాణ తో ప్రత్యేకంగా మాట్లాడుతూ పలు అంశాలను వెల్లడించారు. రాష్ట్రంలోని రంగారెడ్డి జిల్లా హయత్‌నగర్‌ మండలం తొర్రూరులో బర్డ్‌ఫ్లూ లక్షణాలు కనిపించగానే ప్రభుత్వం సత్వర నివారణ చర్యలను చేపట్టినట్లు ప్రదీప్‌రావు తెలిపారు. తొర్రూరులోని చుట్టు పక్కన ఉన్న కిలో మీటరు పరిధిలోని అన్ని ఫారమ్‌లలోని కోళ్లను పశుసంవర్ధక శాఖ అధికారులు మట్టుబెట్టారని ఆయన వివరించారు. దీనికి తోడు చట్టుపక్కల 10 కి.మీ. పరిధిలోని అన్ని ఫామ్‌లలోని కోళ్ల నుంచి శాంపిళ్లను సేకరించి వాటిని భూపాల్‌ పంపి పరిక్షలు నిర్వహించినట్లు ఆయన వెల్లడించారు. గ్రామస్థులతో పాటు చుట్ట పక్కల వారికి పరీక్షలు నిర్వహించినట్లు తెలిపింది.. అదే ఫామ్‌లో పని చేస్తున్నవారికి కూడా బర్డ్‌ఫ్లూ సోకలేదని సదరు అధికారులు తేల్చినట్లు ఆయన వివరించారు.వ్యాధి వ్యాప్తి లేకున్నా ముందస్తు నివారణ చర్యలను ప్రభుత్వం కొనసాగించిందని, ఈ కార్యక్రమం 17వ తేదీతో అధికారికంగా ముగిసిందని ఆయన తెలిపారు. తొర్రూరు సమీపంలోని 10 కి.మీ. పరిధిలో బర్డ్‌ఫ్లూ కారక వైరెస్‌ కానీ ఇతర ఫ్లూ వంటి హానికర బ్యాక్టిరియా ఆనవాళ్లు కనిపించలేదని పశుసంవర్ధక శాఖ, డబ్ల్యూహెచ్‌ఓ తేల్చినట్లు ఆయన వివరించారు. ఈ అంశాన్ని ప్రాతిపదికగా తీసుకొనే తాము ఈ నెల 19న వార్తా పత్రికలలో చికెన్‌ తినొచ్చని అధికారిక ప్రకటనను విడుదల చేసినట్లు వెల్లడిం చారు.
భారత్‌లో అవకాశాలు తక్కువ..
           భారత్‌లో ప్రజలు కోడిమాంసాన్ని బాగా ఉండికించుకొని తిన డం వల్ల బర్డ్‌ఫ్లూ ఇక్కడ సోకే అవకాశాలు చాలా తక్కువని ప్రదీప్‌ రావు వివరించారు. బర్డ్‌ఫ్లూ కారక హెచ్‌5ఎన్‌1 వైరెస్‌ పూర్తిగా ఉడికించిన చికెన్‌ కారణంగా మానవులకు ఎట్టి పరిస్థిఉతుల్లోనూ సోకదని ఆయన అన్నారు. ఈ వైరెస్‌ 70 డిగ్రీల వద్ద ఈ వైరెస్‌ పూర్తిగా నశిస్తుందని ఆయన అన్నారు. సరైన జాగ్రత్తలు తీసుకొని తగిన ఊష్ణోగ్రత వద్ద కొడి మాంసాన్ని, గుడ్లను వండి వివిధ రూపాలలో తీసుకోవడం వల్ల ఎలాంటి ప్రమాదం ఉండదని ఆయన పునరుద్ఘాటించారు. భారత్‌లో ఏ వంటకమునైనా దాదాపు 100 డిగ్రీల పైబడిన మంటపైనే ఉడికించి తింటారని ఆయన ఈ సందర్భంగా గుర్తు చేశారు. భారీ సంఖ్యలో కోళ్లను చంపడం గురించి వివరిస్తూ ముందస్తు నివారణ చర్యలలో భాగంగానే ఆ కార్యక్రమాన్ని చేపట్టినట్లు ఆయన తెలిపారు. భారత్‌లో ఎక్కడా బర్డ్‌ఫ్లూ లేదని ఆయన పునరుద్ఘాటించారు.
టీఆర్‌ఎస్‌ ప్లీనరీకి అర్డరు..
           హైదరాబాద్‌లో జరగనున్న అధికారిక పార్టీ ప్లీనరీ సమావేశాలకు గాను తమకు
భారీ ఆర్డరు లభించిందని ప్రదీప్‌ రావు వివరించారు. దాదాపు 8000 కిలోల చికెన్‌,40,000 కొడిగుడ్ల కోసం తమకు ఆర్డరు అందిందని ఆయన అన్నారు. ప్రజలు ఈ విషయం గమనించాలని కోరారు. బాగా ఉడికించి చికెన్‌ను నిరభ్యంతరకరంగా తినవచ్చని ఆయన తెలిపారు.
అసత్య ప్రచారాలు వద్దు..
         తెలంగాణలో వ్యవసాయం తరువాత ఎక్కువ మంది గ్రామీణ ప్రాంత రైతులు పౌల్ట్రీ పరిశ్రమపైనే ఆధారపడి ఉన్నారని ప్రదీప్‌ రావు తెలిపారు. మేథావులు బర్డ్‌ఫ్లూ వాస్తవాలను ప్రజలకు తెలియజేయాలని ఆయన కోరారు. బర్డ్‌ఫ్లూ కారణంగా అమ్మకాలు దాదాపు 20 శాతం మేర ప్రభావితం అయినట్లు ఆయన వివరించారు. రానున్న కొద్ది కాలంలో చికెన్‌ అమ్మకాలు మళ్లీ గాడిన పడవచ్చని ఆయన విశ్వాసం వ్యక్తం చేశారు.
మీ స్నేహితులకు రికమెండ్ చెయ్యండి